google/wiki40b huggingface dataset:
טסלה Model S

Autopilot 1.0

למודל S מערכת אינטגרטיבית הכוללת מצלמה, רדאר ואולטרה סאונד, המאפשרת לה מידה מסוימת של נהיגה אוטונומית בכביש, כגון: שמירה על נתיב, בלימה אוטומטית, נהיגה בפקקים ועוד.
ביולי 2016 התפרסמה מודל S שלא בטובתה בעקבות תאונה קטלנית בקליפורניה שהתרחשה כאשר הנהג צפה בסרט בזמן נסיעה והמכונית נסעה באופן אוטונומי. בעקבות המקרה, האשימו החברות טסלה ומובילאיי (שסיפקה את המערכת האוטומטית) זו את זו, ותקופה קצרה לאחר מכן אף הודיעו שתי החברות שיפסיקו את ההתקשרות ביניהן.
לאור התאונה, שינתה טסלה את המדיניות שלה והכריחה נהגים להחזיק את ההגה בעצמם כל כמה דקות כדי למנוע מהם להסתמך עליה לחלוטין. בנוסף, שינתה טסלה את אלגוריתם הטייס האוטומטי כאשר משקל רב יותר ניתן למערכת הראדר שלא מושפעת ממזג אוויר וסינוור, על חשבון המצלמה הראשית.

Autopilot 2.0

בסוף 2016 התחילה טסלה לשווק את המודל S עם מערכת נהיגה אוטונומית משודרגת הכוללת 8 מצלמות מכיוונים שונים ומחשב חזק יותר מבית NVIDIA.
בטי קת'ברט

ביוגרפיה

קת'ברט נולדה במרילנדס (פרבר במערב סידני) שבניו סאות' ויילס וגדלה בארמינגטון (פרבר של סידני).

אולימפיאדת השיא

באולימפיאדת מלבורן (1956) זכתה קת'ברט ב-3 מדליות זהב. בריצת 100 מטר בתוצאה של 11.5 שניות, לפני כריסטה שטבניק מגרמניה (11.7 שניות) ובת ארצה מרלן מתיוס-ווילארד (11.7 שניות), בשלב המוקדמות היא קבעה שיא אולימפי חדש של 11.4 שניות, בריצת 200 מטר בשיא עולם חדש של 23.4 שניות, לפני שטבניק (23.7 שניות) ומתיוס-ווילארד (23.8 שניות) ובריצת שליחות 4x100 מטר ביחד עם שירלי סטריקלנד דה לה הנטי, נורמה קרוקר-פלמינג ופלור מלור בשיא עולם חדש של 44.5 שניות, לפני בריטניה (44.7 שניות) וארצות הברית (44.9 שניות). כבר בשלב המוקדמות הנבחרת האוסטרלית קבעה שיא עולם חדש של 44.9 שניות.
במשחקי האימפריה הבריטית וחבר העמים שנערכו בקרדיף, ווילס בשנת 1958 זכתה קת'ברט בשתי מדליות כסף בריצת 220 יארד (23.77 שניות) ובריצת שליחות 4x110 יארד (46.12 שניות).
באליפות אוסטרליה שנערכה בשנת 1960 זכתה קת'ברט בריצת 200 מטר בשיא עולם חדש של 23.2 שניות. באולימפיאדת רומא (1960) היא סבלה מפציעה וסיימה רק במקום 13 בריצת 100 מטר בתוצאה של 12.0 שניות ולא הצליחה להגן על תוארה. לאחר המשחקים היא פרשה מספורט תחרותי. 
הפרישה של קת'ברט מתחרויות לא החזיקה מעמד והיא חזרה להשתתף במשחקי האימפריה הבריטית וחבר העמים שנערכו בפרת', אוסטרליה בשנת 1962 וזכתה במדליית זהב בריצת שליחות 4x110 יארד (46.71 שניות).
שמונה שנים לאחר ההישג הגדול שלה באולימפיאדת טוקיו (1964) זכתה קת'ברט במדליית זהב רביעית והפעם בריצת 400 מטר בשיא אולימפי חדש של 52.0 שניות, לפני אן פקר מבריטניה (52.2 שניות) ובת ארצה ג'ודי המור-פולוק (53.4 שניות). לאחר משחקים אלו היא פרשה והפעם לתמיד.
בשנת 1979 הובחנה קת'ברט כסובלת ממחלת טרשת נפוצה (Multiple Sclerosis). בטקס הפתיחה של אולימפיאדת סידני (2000) זכתה קת'ברט בכבוד להיכנס לאצטדיון עם הלפיד האולימפי כשישבה בכסא גלגלים.
קת'ברט מתגוררת כיום במערב אוסטרליה.
חורבת זמימרה

חורבת זמימרה (ח'רבת זמימרה במקור) הוא אתר ארכאולוגי במרכז רמת הגולן, בו נתגלו שרידי יישוב יהודי מתקופת התלמוד ובית כנסת עתיק.
החורבה שוכנת כשני קילומטרים מצפון לנקודת המפגש של נחל זוויתן עם נחל משושים, ומעל גדתו המערבית והתלולה של נחל זוויתן.
בשטח החורבה נתגלה מבנה של בית כנסת קדום, ובו פריטים ארכיטקטוניים האופייניים לבתי כנסת באזור, הכוללים אבני גזית, עמודים וכותרות.
באתר נתגלה גם לוח בזלת עם חריטה של מנורת שבעת הקנים וארבעת המינים, וכן תבליט של אריה, שכנראה עיטר את ארון הקודש במבנה.
בית כנסת נוסף מתקופת התלמוד נתגלה גם בחורבת עסליה, כשני קילומטרים מצפון לאתר.

לקריאה נוספת

א' שילר, אריאל: כתב עת לידיעת ארץ ישראל, גיליון 50 - הגולן, תשמ"ז-1987, עמ' 156.
לבנון הירקון

תיאור


זהו דג קטן: אורכו עד 120 מילימטרים. צבעו אפור-כסוף, וקשקשיו קטנים. הוא נוהג לשחות סמוך לקרקעית הנחל. הוא ניזון מחסרי חוליות קטנים ומאצות. עונת הרבייה שלו היא בין החודשים מרץ לאוגוסט. את ביציו הוא נוהג להטיל על אבנים או על צמחים שבנחל.

שיקום המין


בקיץ 1999 נחנך פרויקט לשיקום אוכלוסיית הדג, בשל התייבשות קטעים נרחבים מהנחל. הפרויקט החל ביזמת ד"ר מנחם גורן מאוניברסיטת תל אביב בשיתוף עם רשות נחל הירקון, הגן הזואולוגי של אוניברסיטת תל אביב ורשות הטבע והגנים. הצלחת הפרויקט הייתה חלקית: הדגים שרדו וגדלו, אך לא העמידו דור חדש. ממצאי מחקר שהתקיים במעבדה האיכטיולוגית שבאוניברסיטת תל אביב הביאו לתכנון מערך החזרה חדש שבנבחן בשטח בפרק הירקון. בדצמבר 2005 נחנכה לצד הירקון בריכה המשמשת כמערכת חצי טבעית, מימיה מי הירקון, אך תנאיה מבוקרים – היא אינה מאפשרת יציאת לבנונים לנחל או חדירה של מיני דגים מן הנחל לבריכה. ממצאי המחקר במעבדה תוצאות הבדיקה בבריכת הלבנונים יושמו במספר שמורות טבע ובמהלך השנים שוחררו למערכות מהונדסות אלה אלפי דגי לבנון. כיום הוא מוגדר כבמצב שימור פגיע.
בסקר שנערך בשנת 2016 נמצא כי הדג שב למרבית חלקי הירקון.
מחנה המעצר מזרעה

מחנה המעצר מזרעה הוקם והופעל על ידי ממשלת המנדט מצפון לעכו, ושימש לכליאתם של אסירים ועצירים מנהליים. 
מחנה המעצר נוסד בשנת 1939, עם פרוץ מלחמת העולם השנייה, ושימש למעצר, בצווים מנהליים, של חברי כנופיות ערביות, נתיני אויב וחשודים בריגול. באביב 1940 החלה כליאתם של אסירים יהודים במחנה, ולעיתים נכלאו בו גם מעפילים. ב-1940 נכלאו בו מ"ג אסירי ההגנה ושלושים ושמונה אסירי קורס המפקדים של האצ"ל. האסירים שוכנו בצריפים, שכל אחד מהם הכיל 25 אסירים.
עם העצורים במחנה נמנו אנשי לח"י יצחק שמיר ואליהו גלעדי (שהצליחו לברוח מהמחנה ב-1942), נפתלי לובינצ'יק, מתתיהו שמואלביץ', הרצל עמיקם, נתן ילין-מור ועמנואל הנגבי, איש בית"ר ערי ז'בוטינסקי והמעפיל אבא ברדיצ'ב ושולמית שמיר (שהכירה במחנה מעצר זה את בעלה, יצחק שמיר). 
מחנה המעצר נסגר בדצמבר 1942, ואסיריו הועברו למחנה המעצר בלטרון. 
כיום פועל במקום המרכז הרפואי לבריאות הנפש - מזרע.
ABAP

Advanced Business Application Programming) ABAP) היא שפת תכנות עילית ארגונית שפותחה על ידי SAP ומשמשת את הארגונים הגדולים בעולם להפעלת המערכות העסקיות שלהם.
השפה פותחה בשנות ה-80 על ידי החברה הגרמנית SAP SE.

רקע

ABAP הוא אחד מיישומים רבים של הדור הרביעי של שפות ייחודיות שפותחו לראשונה בשנות השמונים. במקור השפה נתנה אפשרות לתאגידים גדולים לבנות יישומים עסקיים לניהול חומרים וניהול פיננסי.
השפה הייתה בין השפות הראשונות שהציגו את המושג "מסדי נתונים לוגיים" (LDB).
תוכניות ABAP מורכבות ממשפטים בודדים (הצהרות). המילה הראשונה בהצהרה נקראת מילת מפתח של ABAP.
על המילים להיות מופרדות תמיד ברווח אחד לפחות. מערכת ההפעלה של ABAP אינה מבדילה בין אותיות גדולות וקטנות.

סביבת הרצה

השפה רצה בתוך מערכת ה-SAP כך שאין צורך בסביבת פיתוח. נכנסים למערכת, טוענים את התוכנית ומתחילים לתכנת.
השפה עובדת בתוך מערכת  ה-ERP. היא משמשת אך ורק בתוך מערכת הSAP ואי אפשר לכתוב תוכניות ABAP מחוץ למערכות SAP.
תוכנת ABAP נפרסת ברכיבי תוכנה, כגון:
SAP_BASIS שכבת הבסיס הטכנית הנדרשת בכל מערכת ABAP.
SAP_ABA מכיל פונקציות הנדרשות עבור כל מיני יישומים עסקיים, כגון שותפים עסקיים וניהול כתובות.
SAP_UI מספק את פונקציונליות ליצירת יישומי SAP UI5.
BBPCRM הוא דוגמה ליישום עסקי, במקרה זה יישום CRM
SAP ABAP היא שפת תכנות ERP.

עסקאות

עסקה במערכת SAP (סביבת הפיתוח של השפה) היא ביצוע קוד, ביצוע קוד ABAP במערכת היא על ידי הזנת קוד העסקה, לדוגמה, VA01 הוא קוד העסקה עבור "צור הזמנת לקוח".
ניתן לקרוא לעסקאות על ידי תפריטים שמוגדרים במערכת או על ידי המשתמש, ניתן גם להתחיל עסקה על ידי הזנת קוד העסקה ישירות לשדה פקודה, אשר נמצא בכל מסך SAP.
עסקאות יכולות להיות גם מופעלות באמצעות תכנות על ידי הצהרות ABAP.

סוגי תוכניות

בדומה לשפות תכנות אחרות, תוכנית ABAP היא גם יחידת הפעלה או ספריה, המספקת קוד הניתן לשימוש חוזר לתוכניות אחרות ואינה ניתנת להפעלה באופן עצמאי.

מילון ABAP

המילון מכיל את כל המידע אודות הנתונים במערכת SAP.
כל התייחסות לנתונים (למשל, טבלה, תצוגה או סוג נתונים) יתקבלו ממילון זה.
ג'נסן אקלס

ביוגרפיה

אקלס נולד בדאלאס, טקסס שבארצות הברית. אביו, אלן רוג'ר אקלס, אף הוא שחקן. יש לו אח המבוגר ממנו ב-3 שנים, ג'ושוע, ואחות הקטנה ממנו ב-7 שנים, מקנזי.
ב-15 במאי 2010 התחתן עם השחקנית דניל הריס (שיחקה ב"מגרש ביתי" כרייצ'ל). ב-7 בינואר 2013 פורסם שאקלס ואשתו מצפים לילדם הראשון מאוחר יותר השנה. נציג מטעמו אישר זאת. ב-30 במאי 2013 נולדה בתם הראשונה של הזוג, ג'אסטיס ג'יי אקלס. ב- 10 באוגוסט 2016 נודע כי הזוג מצפה לתאומים.
ב- 2 בדצמבר 2016 נולדו לזוג תאומים, זפלין בראם וארו רודס.

קריירה

בגיל צעיר החל אקלס לדגמן. בשנת 1996 החליט לפתח קריירת משחק, ולאחר מספר תפקידי אורח בסדרות שונות, קיבל לראשונה, בשנת 1997, תפקיד ראשי, בסדרת באופרת הסבון - ימי חיינו, שבה גילם את דמותו של אריק בריידי. בשנת 2000 עזב אקלס את הסדרה. הוא שיחק במיני-סדרה "בלונדינית" על חייה של מרילין מונרו. ולאחר מכן השתתף בתפקיד אורח בעונה הראשונה של הסדרה "מלאך שחור". דמותו מתה בתום הפרק אך אקלס חזר לסדרה בעונתה השנייה כאלק, אחיו התאום של הדמות אותה גילם בעונה הראשונה. הוא נשאר בסדרה עד ביטולה ב-2002. ב-2004 קיבל תפקיד קבוע בעונה הרביעית שבסדרה - סמולוויל, שם שיחק את דמותו של ג'ייסון טיג, חברהּ הקבוע של לאנה לאנג. בשנת 2005, אקלס גילם תפקיד ראשי בסרט "משחק שטני" לצד אביו. באותה שנה החל לשחק את אחת משתי הדמויות המרכזיות בסדרת האימה "על טבעי", לצידו של ג'ארד פדלקי, שעונתה השביעית החלה ב-23 בספטמבר 2011 בארצות הברית. ב-2007 אקלס השתתף בסרט "Ten Inch Hero". בקיץ 2008, נבחר אקלס להשתתף בגרסה המחודשת לסרט האימה משנת 1981: "בלאדי ולנטיין 3D", אשר הגיע לישראל ב-12 בפברואר 2009.
וילם יקוב לויטן

קורות חייו

וילם יקוב לויטן נולד למשפחה מצפון הולנד בסמראנג שבצידו הצפוני של האי יאווה שבאינדונזיה, שהייתה אז תחת שלטון הולנדי. בשנת 1910 הוא צפה בשביט האלי ומאז החל להתענין באסטרונומיה. בשנת 1912 חזרה המשפחה להולנד ועד לסיום לימודיו בבית הספר שלט בשפות הולנדית, צרפתית, גרמנית ואנגלית. הוא למד באוניברסיטת אמסטרדם וסיים שם את התואר הראשון בשנת 1918. שלוש שנים מאוחר יותר סיים את לימודיו לתואר דוקטור באוניברסיטת ליידן בהנחייתו של איינר הרצשפרונג. מחקרו עסק בכוכבים משתנים והתבסס על למעלה מ-13,000 תצפיות שערך לאורך שנות לימודיו. בשנים אלה למד גם את השפות לטינית ויוונית. עם תום לימודיו בשנת 1921 עבר לארצות הברית שם החל לעבוד במצפה הכוכבים ליק, אחרי שנתיים עבר למצפה הכוכבים של אוניברסיטת הרווארד. בשנים האלה המשיך גם בלימודי שפות ולמד ספרדית, איטלקית ורוסית. בין השנים 1928 ו-1930 ערך תצפיות בבלומפונטיין שבדרום אפריקה, שם גם הכיר את אשתו ווילמינה מידמה אותה נשא לאישה בסוף 1930. לויטן שב לארצות הברית בשנת 1931 ועבד באוניברסיטת מינסוטה, שם לימד עד פרישתו בשנת 1967, לאחר מכן המשיך שם את עבודתו כאסטרונום אמריטוס עד למותו בגיל 95. בשנת 1970 התקבל לויטן כחבר האקדמיה הלאומית למדעים.

עבודתו המדעית

לויטן התעניין במיוחד במדידת התנועה העצמית (ניצבת לקו הראייה) של כוכבים קרובים. הוא מדד את התנועה העצמית של כ-200,000 כוכבים וערך מספר קטלוגים של כוכבים בעלי תנועה עצמית מהירה במיוחד, שכללו עשרות אלפי כוכבים. עיקר העבודה נעשתה באמצעות השוואת צילומים של השמים מתקופות שונות, בתחילת הדרך מומנה עבודה זו באמצעות מלגת גוגנהיים. באופן זה ניתן היה לזהות כוכבים קרובים יחסית ולמפות את הסביבה של מערכת השמש. בין הכוכבים הקרובים יחסית שגילה נמצא גם הכוכב הכפול לויטן 726-8, שאחד ממרכיביו הוא כוכב ההבזק UV בלווייתן. על עבודה זו הוא זכה בשנת 1964 במדליית ג'יימס ווטסון ובשנת 1968 במדליית ברוס. תוצאה נוספת של עבודתו על צילומי השמים הייתה גילויים של מאות ננסים לבנים. לויטן ניסה למצוא קשר בין המרחק של כוכבים ממערכת השמש ובין מהירות התנועה העצמית שלהם. באופן זה הוא קיווה למצוא דרך להערכת המרחק של כוכבים רחוקים מכדי לחשב את מרחקם באמצעות היסט וכך לחשב את בהירותם המוחלטת ואת תכונותיהם. במשך שנות עבודתו הוא פרסם למעלה מ-500 מאמרים בנושאים אלה וכתב מאמרים בעיתונות לקהל הרחב.

הנצחה

על שמו של לויטן נקראים האסטרואיד לויטן 1964 והננס האדום כוכב לויטן שהוא אחד הכוכבים הקרובים ביותר למערכת השמש.
ביו (כדורגלן)

קריירה

ביו החל את הקריירה המקצועית שלו בעיר הולדת, כששיחק בקבוצה פרוביאריה. תוך זמן קצר עבר לפלמיירס שמסאו פאולו. תוך זמן קצר ניסה את מזלו באירופה, תחילה בסטנדרד לייז' הבלגית, אך הוא נותר בקבוצה רק 5 חודשים, מכיוון שהנשיאה החדשה של המועדון החליטה שהיא מעדיפה לסמוך על שחקנים מקומיים. משם עבר לפורטוגל והוא שיחק במדי ויטוריה סטובאל. ב-1975 החליט לעבור לספרד, והקבוצה אליה הצטרף הייתה טראסה הקטלאנית שעלתה באותו קיץ מהליגה השלישית לשנייה. בטראסה השתלב היטב מבחינה מקצועית. בעונתו הראשונה הבקיע 8 שערי ליגה, בשנייה 9 ובשלישית 14. אולם, כבר בתקופתו שם עלו בעיות משמעת, ומאמן הקבוצה ז'וזפ סגר העיד על כך שהוא נטה לאחר לאימונים.
ביו התאזרח כספרדי במהלך תקופתו בטראסה. עוד לפני שתמה עונת 1977/1978 קיימה טראסה משחק ידידות עם ברצלונה, מהמועדונים הגדולים בספרד, ובמשחק ביו הרשים את אנשי הנהלת ברצלונה, שמיהרו להחתימו. אזרחותו הספרדית הקלה עליהם להחתימו כשחקן מקומי ולא כשחקן זר, ואת הבכורה בקבוצתו החדשה ערך בקלאסיקו נגד ריאל מדריד ב-5 באפריל 1978, אז ברצלונה הפסידה ליריבתה 4 - 0 בסנטיאגו ברנבאו. ב-23 באפריל נכנס כמחליף במשחק נגד אלצ'ה, הבקיע צמד ועזר לקבוצתו לנצח 5 - 1. במחזור האחרון של הליגה נגד ולנסיה כבש ביו את השער היחיד במשחק והעניק לקבוצתו ניצחון 1 - 0, וכך ברצלונה סיימה את העונה במקום השני. בסך הכול, 3 שערים ב-5 הופעות עבור החלוץ הברזילאי בקבוצתו החדשה, אותה אימן רינוס מיכלס ההולנדי. בנוסף, ברצלונה זכתה בגביע המלך הודות לניצחון על לאס פאלמס במשחק הגמר, שבו ביו לא שותף.
בעונה הבאה הוחלף מיכלס על ידי לוסיאן מולר, שהעדיף להעניק את ההזדמנויות בהרכב הפותח לחלוץ האוסטרי הנס קרנקל. בשמינית גמר גביע המחזיקות נגד אנדרלכט הפסידה ברצלונה במשחק הראשון 3 - 0. במשחק הגומלין בקאמפ נואו נכנס ביו כמחליף במחצית השנייה ועזר לקבוצתו לנצח 3 - 0, מה שהביא את המשחק לדו-קרב בעיטות עונשין, שבו ביו הבקיע את בעיטתו בהצלחה וכך סייע לקבוצה להעפיל לרבע הגמר. בסוף העונה זכתה ברצלונה בתואר, לראשונה בתולדותיה, מבלי שביו שיחק אף דקה נוספת. מלבד המשחק בגביע המחזיקות, נכנס ביו כמחליף ב-3 משחקי ליגה ופתח באחד נוסף בלבד, מבלי להבקיע אף שער.
בקיץ 1979 הועבר ביו לאספניול, יריבתה העירונית של ברצלונה, כחלק מעסקת חליפין שעזרה להוריד את מחירו של קאניטו. ההתחלה באספניול נראתה מבטיחה, כאשר במחזור הליגה השלישי הבקיע שער בניצחון על ריאל סרגוסה, ובפעם הבאה ששיחק, נכנס כמחליף בוויסנטה קלדרון של אתלטיקו מדריד והבקיע שער שוויון זמן קצר לאחר כניסתו. אולם, המשך הדרך הייתה פחות מאירת פנים עבורו, ומעמדו בקבוצה דעך בעיני מאמני הקבוצה חוסה אירולגי ומחליפו ויסנטה מיירה. בסך הכול בעונתו הראשונה באספניול ערך 14 הופעות בהן הבקיע פעמיים. בעונה הבאה הובהר לביו שמקומו לא בקבוצה, והוא הושאל למאלגה שמהליגה השנייה, שם הבקיע 6 שערים ב-30 משחקי ליגה בהם לקח חלק. בעונה שלאחר מכן הושאל לסבדל, גם היא מהליגה השנייה, וב-19 משחקי ליגה כבש 3 שערים.
כשתמה השאלתו בסבדל עזב ביו את אספניול, ומשם הוא שיחק לפרקי זמן קצרים ברשימה ארוכה של קבוצות קטנות, רובן בקטלוניה, חלקן קבוצות של כדורגל אולמות. בין היתר חזר לעונה לטראסה ושיחק גם בקלוב פולידפורטיבו אלמריה. בשל אהבתו למשחק המשיך לשחק גם בגיל מתקדם יחסית, ורק ב-1993, בגיל 40, פרש ממשחק. ביו שב לארץ מולדתו, ברזיל, שם חי בעוני מחפיר, וב-2008 נפטר משחפת שלא טופלה כהלכה.
שירות הביון הפדרלי (שווייץ)

היסטוריה

ב-1 בינואר 2010 הוקמה סוכנות ביון חדשה בשווייץ, המאגדת שני ארגונים קודמים: השירות לניתוח ומניעה (Zusammenführung des Dienstes für Analyse und Prävention) ושירות המודיעין האסטרטגי (Strategischen Nachrichtendienstes).
עם הקמתה הסוכנות הפכה לארגון ביון מודרני ורב עוצמה, המשתף כיום פעולה עם ארגוני ביון במדינות השכנות.

ייעוד

השירות אחראי לאיסוף מודיעין לתועלת המנהיגות הפוליטית ולמניעת טרור ואיומים על האינטרסים והביטחון הלאומי של המדינה. כפוף למחלקה הפדרלית להגנה הגנה אזרחית וספורט והוא משתף פעולה באופן הדוק עם שירות הביון הצבאי (Militärischer Nachrichtendienst), שהיא סוכנות המודיעין הצבאי העיקרית של שווייץ.
פואנלברדה (כדורסל)

היסטוריה

המועדון הוקם בשנת 1983. בסיום עונת 1997/98 העפילה הקבוצה לליגה הבכירה. בעונת 1999/00 החלה להשתתף במסגרת אירופאית בגביע קוראץ'. בעונת 2001/02 הגיעה הקבוצה עד לרבע גמר גביע קוראץ' והפסידה לקבוצת מארוסי מיוון. בעונת 2001/12 הגיעה הקבוצה עד לרבע גמר היורוצ'לנג' והפסידה לקבוצת טריומף ליוברצי מרוסיה.
אולם הבית של המועדון הוא היכל פרננדו מרטין המכיל כ-5,000 מקומות ישיבה.
אימן את הקבוצה, המאמן לואיס חיל, שאימן בעבר את נבחרת הנוער של ספרד.
שנות ה-20 של המאה ה-13

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
לוי חופש

שירות צבאי

חופש נולד וגדל בקיבוץ אפיקים. עם גיוסו לצה"ל בחר לשרת בנח"ל. חופש עבר מסלול הכשרה כלוחם, קורס מ"כים חי"ר וקורס קצינים. עם סיום הקורס מונה להתנדב לצנחנים לגדוד 890 שבפיקוד אריאל שרון. חופש השתתף ברבות מפעולות התגמול שביצעו הצנחנים. הוא לחם בפעולת כיסופים, כנגד מוצב מצרי מבוצר, ולאחריה מונה למפקד מחלקה בפלוגה ד' שבפיקוד מוטה גור. בהמשך השתתף חופש במבצע חץ שחור, כנגד מחנה הצבא המצרי ברצועת עזה וב"מבצע אלקיים" שנערך ב-31 באוגוסט 1955 כנגד משטרת חאן-יונס. לאחר מכן שימש כסמ"פ בגדוד הנח"ל המוצנח
בצנחנים. מבצע קדש היה חופש מפקד פלוגת  קורס המכי"ם של הנח"ל המוצנח שהיוותה חלק מגדוד ד' בפיקוד אהרון דוידי. על לחימתו בראש פלוגתו בקרב המתלה הוענק לו צל"ש אלוף. מלחמת ששת הימים היה חופש מפקד גדוד 65 בחטיבה 80, חטיבת מילואים של הצנחנים. חופש פיקד על גדודו בפשיטה המוסקת של חטיבה 80 על סוללות הארטילריה המצריות בקרב אום-כתף. בהמשך המלחמה עלה עם גדודו לרמת הגולן והשתתף בכיבושה מידי הסורים. בשנים 1972-1971 שימש חופש כמפקדה של חטיבת הצנחנים הסדירה.
פוליטיקה של גרמניה המזרחית

מפלגת האיחוד הסוציאליסטי

כנהוג במדינות קומוניסטיות, למפלגה השלטת במדינה הייתה השפעה גדולה על הנעשה בה. אף על פי שרשמית ההחלטות אושרו או הוחלטו בגופים השונים, הגוף שמשך בחוטים היה מפלגת האיחוד הסוציאליסטי ששלטה רוב שנות קיומה, ובייחוד הגוף העליון שלה הפוליטביורו. פרטיזציה (הגברת השפעת המפלגה על מוסדות השלטון) של המערכת במדינה באה לידי ביטוי בכך שהשטאזי, שירות הביטחון של המדינה- סיסמתו הייתה "המגן והחרב של המפלגה".
ז'ורז' דומזיל

ביוגרפיה

ז'ורז' דומזיל נולד בפריז כאחד משני ילדיהם של זאן-אנטול דומזיל (1929-1857), לימים גנרל, ושל מרגריט דוטייה (1945-1860). סבו מצד האב, בעל מלאכה יוצר חביות מהאזור ז'ירונד, הסכים בזמנו שבנו ימשיך בלימודי תיכון. ואכן הגנרל דומזיל למד בנעוריו שפות חיות ולטינית ואף נעשה חובב של שירת רומא העתיקה. הוא הוריש לבנו אהבה זו לשפות ולספרים.
כילד ז'ורז' הצטיין בלימודי יוונית ולטינית וכבר בגיל 9 יודע לקרוא את ה-"אינאיס" של ורגיליוס. הוא למד בילדותו גם את השפה הגרמנית ובעידוד אביו קרא על המיתולוגיה היוונית. 
בעת לימודיו בתיכון אחד מחבריו ללימודים הציג אותו בפני סבו, הבלשן ממוצא יהודי מישל בריאל, שהתרשם מאוד מכישוריו לשפות של דומזיל. דומזיל התעמק בדקדוק ההשוואתי של השפות ההודו - אירופיות של פרנץ בּופּ (Bopp) שבריאַּל תרגם לצרפתית. בריאל העניק לו במתנה עותק של מילון סנסקריט-צרפתי שחיבר, והמליץ לו לפנות לתלמידו ויורשו בתחום, אנטואן מייה (Meillet). עוד לפני כניסתו לאוניברסיטה למד דומזיל סנסקריט וערבית וקרא את כל כתביו של מייה. 
דומזיל היה בוגר בית הספר הפריזאי היוקרתי אקול נורמל סופרייר, אליו התקבל בשנת 1916 כראשון בין המועמדים. מהלך לימודיו נקטע בזמן מלחמת העולם הראשונה, ולאחר שהצליח בבחינות הסיום בשנת 1919, הקדיש את זמנו למחקרים על המיתולוגיות. בשנת 1921 נשלח כמרצה לצרפתית לאוניברסיטת ורשה. הוא השלים את עבודת הדוקטורט שלו בשנת 1924, בנושא "משתה האלמותיות: מחקר השוואתי במיתולוגיה הודו-אירופאית". בין השנים 1931-1925, להזמנתו של נשיא טורקיה, אטאטורק, לימד דומזיל תולדות הדתות באוניברסיטת איסטנבול. מטורקיה עבר לשוודיה, לאוניברסיטת אופסלה, שם חקר את המיתולוגיה הנורדית. 
דומזיל היה גם בלשן, ובמסעותיו הרבים למד שפות שונות, מעבר לשפת אמו, צרפתית: יוונית עתיקה, לטינית, ערבית, גרמנית, סנסקריט, פולנית, רוסית, טורקית, שוודית וקצ'ואה.
דומזיל התמנה לפרופסור באקול פראטיק דה אוטז אטיד (École Pratique des Hautes Études) בפריז בשנת 1933, ונבחר לכהן כראש הקתדרה לציוויליזציה הודו-אירופית בקולז' דה פראנס בשנת 1949, ממנו פרש לגמלאות בשנת 1968. בשנת 1978 נבחר לכהן באקדמיה הצרפתית. 
בין תלמידיו בולט הפילוסוף מישל פוקו.

חייו האישיים

כפי שסיפר בראיון לדידייה אריבו ב-1987, בעת שירותו בצבא בשנות המלחמה (1918-1917), ואחר כך בשנות העשרים והשלושים, ניהל דומזיל קשרים רומנטיים הומוסקסואליים פעילים. הוא המשיך בכך בדיסקרטיות גם אחרי נישואיו לאשתו שאותה העריך ואהב. 
בדעותיו הפוליטיות היה דומזיל בזמנו אוהד של התנועה הימנית-לאומנית "אקסיון פראנסז".
כדור כביסה

כדור כביסה הוא מוצר המקודם כתחליף או מוצר משלים לאבקת כביסה.
הכדורים נמכרים לעיתים קרובות בשיטות שיווק רשתי. לטענת יצרני כדורי הכביסה, הכדורים שהם מייצרים משפרים את רמת הניקיון של הכבסים באופנים שונים, כגון באמצעות פעולת מינרלים שברכיבים קרמיים שבכדור, השדה האלקטרומגנטי של חלקי מתכת שבו, וקרינת האינפרא אדום המשוחררת ממנו. לעומתם, טענו מדענים שמדובר בהצגה פסבדו מדעית של תכונות המוצר, המפריזה במידת התועלת שבו, אם בכלל. ישנן עדויות אנקדוטליות לפיהן שימוש בכדורים מועיל לניקוי הכבסים, אולם מחקרים מדעיים שנעשו לא מצאו בהם תועלת משמעותית כלשהי. נציבות הסחר הפדרלית בארצות הברית נקטה צעדים נגד מספר יצרני כדורי כביסה, בגין מה שהיא רואה כהטעיית לקוחות.
ווסטוק-65

היסטוריה

הקבוצה נוסדה באוקטובר 2018 ומשנת הקמתה מתמודדת בליגת המשנה הרוסית בכדורסל. באותה עונה העפילה עד לשלב רבע גמר הגביע הרוסי בכדורסל, בו הפסידה לזוכת הגביע, פארמה פרם. בליגה העפילה לשלב חצי גמר הליגה, לאחר שגברה ברבע גמר הפלייאוף על נובוסיבירסק.
מעבר אנארי

היסטוריה

המעבר מופה לראשונה על ידי הסקר הגאולוגי של ארצות הברית בהתבסס על סקרים, ועל תצלומי אוויר שבוצעו על ידי צי ארצות הברית בין השנים 1960–1962.
שמו של מעבר ההרים ניתן לו על ידי הוועדה המייעצת לשמות אנטארקטיים והוא נקרא על שם הרי אנארי הסמוכים.
בן כספית

ביוגרפיה

כספית נולד בתל אביב, לרחל וליצחק כספית. אביו לימים הפך לחבר מרכז הליכוד וסגן יו"ר התאחדות הגמלאים. כספית גדל בחולון. עםגיוסו לצה"ל בשנת 1979 שובץ בחיל השריון, שם עבר הכשרה כלוחם וקורס מפקדי טנקים ושימש כמפקד טנק מרכבה בגדוד 82 של חטיבה 7 עד שחרורו ב-1982. סיים לימודי תואר ראשון במשפטים מאוניברסיטת תל אביב. עבד כחוקר פרטי ועסק בחקירות כלכליות וחקירות ביטוח.
בשנת 1985 התקבל ל"מעריב" בהמלצת חברו לכיתה בתיכון אילון בחולון, עמנואל רוזן, תחילה ככתב ספורט. בהמשך שימש כתב מוניציפלי, כתב לענייני משטרה, ובמשך ארבע שנים היה שליח "מעריב" בניו יורק. כשחזר לישראל הפך לכתב המדיני של העיתון. בנובמבר 2012, כחלק מתהליך רכישת "מעריב" על ידי שלמה בן צבי, פוטר כספית מהעיתון, יחד עם עובדים נוספים.
זמן קצר לאחר פיטוריו נמנה, יחד עם אחדים ממפוטרי "מעריב", עם ראשוני השבועון החדש, "סופהשבוע". במאי 2014 לאחר רכישת עיתון "מעריב" ואיחודו עם "סופהשבוע" בידי קבוצת ג'רוזלם פוסט חזר לעבוד בעיתון החדש-ישן שעתה נקרא מעריב השבוע והוא אחד הפרשנים הבכירים בעיתון הכותב טורי דעה מספר פעמים בשבוע בקונטרס הראשי ובמוסף מעריב סופהשבוע.
בעבר שימש כנציג הציבור בהתאחדות לכדורגל, ויו"ר ועדת חינוך והסברה מטעמה.
החל מ-2012 מגיש כספית תוכנית רדיו יומית בתחנת הרדיו "103fm". בתחילה הוא עשה זאת יחד עם עמנואל רוזן ובשנת 2013 עבר להגיש את התוכנית עם חברי הכנסת לשעבר אריה אלדד ורוני בר-און.
החל מ-2012 משמש פרשן באתר החדשות הערבי-אמריקאי אל-מוניטור.
כספית הוא מבקר חריף של ראש הממשלה בנימין נתניהו, עליו כתב שני ספרים. לדבריו: "אני מודה שאני אובססיבי, אני אבא ל-3 ילדים, ואם מישהו ירצה לפגוע בילד שלי, אני אהיה אובססיבי בניסיון לעצור אותו. אני בסך-הכול די ימני בעמדותיי, אבל אני עוקב אחרי נתניהו מ-1988, ואני חושב שהוא מסוכן למדינת ישראל".

חיים אישיים

כספית אב לשלושה. באוגוסט 2019 נפרד מאשתו הילה, לאחר 20 שנות נישואים. לשניים שתי בנות משותפות.
מתגורר בהוד השרון.
.us

us. היא סיומת האינטרנט הלאומית של שמות התחום של ארצות הברית, ופועלת מאז 1985, והיא הראשונה שנרשמה כסיומת לאומית.

מרבית האתרים בארצות הברית משתמשים בסיומות .com‏ .net ו.org, הסיומת us. משמשת בעיקר למדינות ולאזורים בארצות הברית, (למרות שכל תתי הסיומות, של המדינות פתוחות לכולם)
בתוך הסיומות יכולות להיות תתי הסיומות .gov ו.mil השמורות לשימוש אזרחי ארצות הברית בלבד.
גיורגוס יאקומאקיס

קריירה

יאקומאקיס החל את הקריירה שלו בקבוצת אטסלניוס בשנת 2011. כעבור עונה, חתם בקבוצת פלאטניאס. בינואר 2014 הושאל לקבוצת אפיסקופי ובתום העונה חזר לפלאטניאס, והפך לבורג חשוב בקבוצה.
בדצמבר 2016 סיכם יאקומאקיס בא.א.ק. אתונה, לאחר שמועדונו פלאטניאס סגר עסקה עם מועדון הפאר היווני. יאקומאקיס חתם בא.א.ק. בקיץ 2017. יאקומאקיס שימש בא.א.ק. בעיקר כשחקן מחליף, אך זכה איתה באליפות יוון בעונתו הראשונה בקבוצה. בינואר 2019 הושאל ל-OFI כרתים.

קריירה בינלאומית

יאקומאקיס משחק בנחרת הצעירה של יוון (עד גיל 21) מאז מרץ 2015 וערך במדי שלוש הופעות, ולא הבקיע במדיה שערים.
תנשב הרוח

נושא השיר

השיר מוצג כשיר ערש, בו המספר, כנראה אבי הילד, מתרץ מעשה אונס קבוצתי מתמשך שהסתיים ברצח, שבוצע על ידי יחידה של צה"ל שישבה במשלט בקיבוץ נירים או בסמוך לו סמוך לאחר תום מלחמת העצמאות.

מילות השיר

לעומת שירים אחרים כמו "שאול מופז" ו"שוש אלמוזלינו" שמדברים על פוליטיקאים אמיתיים ששמם מוזכר בשיר, בשיר "תנשב הרוח" לא מוזכר שום שם של אדם אמיתי. האזכור הכי קרוב לאדם הוא במשפט "לא עשינו את זה מרצון, זה המ"פ שאמר". בניגוד לשיריהם האחרים של הלהקה, המאופיינים במשחקי מילים, פראפרזות ושורות מהירות וקצרות, השיר הזה כמעט ריק מכל אלה. גם מבחינה מוזיקלית הוא שונה משיריהם של הבילויים, שכן לרוב יש לשירים מנגינה עליזה ושמחה, לעומת שיר זה, שמולחן במוזיקה עצובה בסולם מינורי. בשיר זה המנגינה היא פריטת גיטרה עצובה, ובפזמון מתווסף אורגן, לעומת רוב השירים של הלהקה בהם הגיטרה, הבס, והתופים הם הכלים השולטים, ולהם מתווספים עוד כלים שידועים יותר בסגנון הכליזמר, כמו קלרינט, כינור ואקורדיון.
לאקי דאק: ברווז בר מזל

תקציר העלילה

לאקי דאק הוא ברווז צעצוע פגום שיוצר במפעל צעצועים, ולכן יועד להשלכה במקום לשליחה לחנות. לשמחתו, לאקי דאק מצא את עצמו בספינת הובלה. לפתע, בעקבות סופה, לאקי דאק נזרק מהספינה יחד עם פלו, היפופוטמית צעצוע וסנאפ, צב צעצוע. החברים מחליטים לצאת להרפתקה ולמצוא בית חם ואוהב. במהלך הסרט מושמעים שישה שירים מקוריים.